**הוועדה הקטרית לשיקום רצועת עזה** היא גוף של ממשלת קטר על מנת להעביר סיוע כלכלי לרצועת עזה וממשלת החמאס. הכסף הועבר בפעימות, ובכל פעימה הועברו במזוודות בין 15–40 מיליון דולר במזומן. המענקים הועברו באישורה של מדינת ישראל. על מדיניות נמתחה ביקורת. השליח הקטארי לרצועה עבד גם בקידום תוכניות לשיקום חלקים מרצועת עזה.

מאי 2019, מיד לאחר מבצע גן סגור שנורו לעבר ישראל 700 רקטות ו-4 אזרחים נהרגו, אישרה ישראל את העברת 180 מיליון דולר לרצועה.

רקע
---

ב-2017 הרשות הפלסטינית החלה לקצץ במשכורות פקידי הרשות הפלסטינית ברצועה. פקידים אלה למעשה לא עובדים מאז סכסוך חמאס פת"ח מ-2007. בנוסף, הרשות החליטה ב-2017 להפסיק לשלם עבור החשמל שסופק על ידי חברת החשמל הישראלית לרצועת עזה.

במרץ 2018 החלו מהומות המוניות בגבול ישראל-רצועת עזה, שכללו אלימות רבה והסלימו מספר פעמים לסבבי לחימה בין ישראל לחמאס וארגונים נוספים ברצועה. במקביל לעימות המתמשך החלו ניסיונות למה שכונה 'הסדרה' - הסכם רגיעה ארוך טווח ברצועה. במסגרת ניסיונות ההסדרה הציעה קטר להעביר מכספה מענקים לרצועת עזה להרגעת המצב. ממשלת ישראל הסכימה שהכסף יועבר בשש פעימות חודשיות, הכוללות 15 מיליון דולר כל אחת, בנוסף למענק של 10 מיליון דולר לקניית סולר להפעלת תחנת הכוח ברצועה.

העברת מענקי הכסף
----------------

ב-8 בנובמבר 2018 נכנס לרצועת עזה מענק הכסף הראשון. הכסף הועבר במזומן, באופן המנוגד למנגנון התיאום והפיקוח הישראלי שהיה נהוג בזמן שהעביר אבו מאזן את המשכורות. המענק חולק למחרת לפקידי ממשל של חמאס בסקטור האזרחי ברצועת עזה. ב-6 בדצמבר נערכה ההעברה השנייה של הכסף. באמצע ינואר אמורה הייתה להתקיים העברה שלישית, שנדחתה עקב פעילות חבלנית מצד צלפים מהרצועה, שפצעה חייל צה"ל.

העברת הכספים נמשכה גם במהלך השנים 2019, 2020 ו-2021.

לאחר כהונתו, ראש המוסד לשעבר והאחראי לשעבר על יחסי ישראל–קטר, יוסי כהן, אמר: "עד מבצע שומר החומות קיווינו שהמעורבות הקטארית והכסף הקטארי יביאו אותנו להסדרה עם חמאס. אבל זה קצת יצא משליטה". לאחר הקמת ממשלת ישראל השלושים ושש, האחריות ביחס לסוגיה הועברה למשרד הביטחון.

ביולי 2021, פורסם שממשלת ישראל ה-36 החליטה שלא יעבור יותר כסף קטרי במזוודות לעזה אלא במנגנון חלופי. באוגוסט פורסם שהשליח הקטארי מוחמד אלעמאדי הגיע להסכם עם הרשות הפלסטינית לחידוש הזרמתם של הדולרים הקטאריים לרצועה. פקידי הממשל של חמאס יקבלו משכורות ויהיו גם נזקקים שיקבלו כספים. נוסף. ישראל אינה צד בהסכם.

באוגוסט 2021, האו"ם וקטר הגיעו לסיכום על הכנסת הכסף הקטרי למשפחות הנזקקות ברצועת עזה. בשלב זה, הכסף לא הועבר לפקידי חמאס ברצועה. ההסכם נחתם ב-19 באוגוסט 2021, לאחר 3 חודשים בלי העברת כספים. בספטמבר, הרשות חזרה בה מההסכם להעברת הכסף לרצועה. המענקים למשפחות נזקקות הועברו אך לא המענקים לפקידים.

בנובמבר 2021, פורסם שסוכם שחמאס ישלם לפקידים באמצעות דלק מצרי שיוזרם לרצועת עזה במימון קטר. אופן העברת הכספים לפקידי חמאס היה למעשה המשוכה האחרונה בכינון המנגנון, לאחר שהמענק הקטארי, שעמד על 30 מיליון דולר, הועבר בחלקו באמצעות העברת כ-10 מיליון דולר לנזקקים מעזה ורכישת דלק שמועבר מישראל לעזה (בעבור גם כן 10 מיליון דולר). על הסכום הנותר, כ-10 מיליון דולר נוספים, התקשו הצדדים לסכם, ובסופו של דבר כאמור, אושר מתווה הדלק המצרי.

הערות שוליים
------------

1. ↑  בתי חולים ומסגדים נוצצים: כך מתכננת קטאר לשקם את עזה, בעיתון מקור ראשון
2. ↑  אמיר בוחבוט‏, כ-700 רקטות ו-4 הרוגים ביומיים: השדרוג של חמאס מאז צוק איתן, באתר וואלה!‏, 06 במאי 2019
3. ↑  משה ויסטוך, חדשות כיפה, ‏קטאר תעביר 180 מיליון דולר לעזה. פרץ: "חייב להיות מותנה בהשבת הבנים", באתר כיפה, 07 במאי, 2019 8:45
4. ↑  יואב זיתון, איתמר אייכנר וליעד אוסמו, אבו מאזן נגד חמאס: מפסיק לשלם על החשמל הישראלי לעזה, באתר ynet, 27 באפריל 2017
5. ↑  אליאור לוי, בזכות הכסף הקטרי: נבלמה התפרצות מחלות אפשרית ברצועה, באתר ynet, 27 בנובמבר 2018
6. ↑  אליאור לוי, סימנים לרגיעה: שכר הפקידים בעזה ישולם מחר מכסף קטרי, באתר ynet, 8 בנובמבר 2018
7. ↑  עמר כהן, ‏15 מליון דולר במזוודות: משכורות לאנשי חמאס נכנסו לעזה בחסות ישראל, באתר דבר העובדים בארץ ישראל, 9 בנובמבר 2018
8. ↑  דנה ויס, ‏האולטימטום של חמאס: כסף או הסלמה, באתר ‏מאקו‏, 27 באוקטובר 2018
9. ↑  אליאור לוי, פקידי חמאס קיבלו משכורת; אבו מאזן מציב תנאים להסדרה, באתר ynet, 9 בנובמבר 2018
10. ↑  אליאור לוי, הכסף הקטרי זורם לעזה: 15 מיליון דולר יועברו במזומן, באתר ynet, 6 בדצמבר 2018
11. ↑  אמיר בוחבוט‏, בצה"ל חוששים מעיכוב בסיוע לחמאס, ונערכים להידרדרות ביטחונית ברצועה, באתר וואלה!‏, 15 ביוני 2020
12. ↑  חלוקת הכסף הקטארי בעזה החלה; הפלגים מאיימים: "מוכנים להגיב על הסיפוח", באתר וואלה!‏, 27 ביוני 2020
13. ↑  קטאר: השנה נעביר לחמאס 360 מיליון דולר, באתר ynet, 31 בינואר 2021
14. ↑  ברק רביד‏, ראש המוסד היוצא: העברת הכסף הקטארי לעזה יצאה משליטה, באתר וואלה!‏, 8 ביוני 2021
15. ↑  ברק רביד, טל שלו‏, גנץ נפגש בחשאי עם בכיר קטארי במדינה שלישית כדי לסכם את העברת הכספים לעזה, באתר וואלה!‏, 19 באוגוסט 2021
16. ↑  עמית סגל, ‏הממשלה החדשה הכריעה: לא יעבור יותר כסף קטרי במזוודות לעזה, באתר ‏מאקו‏, 2 ביולי 2021
17. ↑  ציוץ של ג'קי חוגי, באתר טוויטר, ‏3 באוגוסט 2021
18. ↑  האו"ם וקטר סיכמו: מענק יועבר למשפחות בעזה, באתר כאן-תאגיד השידור הישראלי
19. ↑  כרטיסים נטענים וללא משכורת לפקידי חמאס: כך יעבור המענק הקטארי לעזה, באתר ynet, 19 באוגוסט 2021
20. ↑  אתר למנויים בלבד ג'קי חורי, השליח הקטארי: הרשות חזרה בה מהסדר התשלום לפקידי חמאס, באתר הארץ, 10 בספטמבר 2021
21. ↑
22. ↑
23. ↑  דיווח: קטאר תשלח דלק לעזה על מנת לממן את משכורות חמאס, באתר מעריב אונליין, 23 בנובמבר 2021